Egpaar ure lank op plaas vasgebindArgieffoto ŉ Egpaar van Mpumalanga moes die afgelope naweek ure lank spook om hulself te bevry nadat aanvallers hulle op ŉ plaas oorval, vasgebind en aangerand het. Sers. Gerald Sedibe, woordvoerder van die polisie, het aan Maroela Media gesê die voorval het Saterdag omstreeks 11:00 in die Kaapmuiden-omgewing plaasgevind toe David (86) en Colleen (84) Elphick by die huis aangekom en die hek oopgemaak het. “Drie mans in klapmusse, gewapen met pangas en vuurwapens, het hulle genader en hulle in die huis in gedwing,” het Sedibe gesê. Die egpaar is gedwing om die kluis oop te maak. “Hulle is in die proses vasgebind met kabelbinders. Die vrou is met vuiste aangerand en die man is met die panga geslaan,” het Sedibe gesê. Die verdagtes het van die plaas gevlug met drie vuurwapens en ŉ onbevestigde bedrag kontant. Dit is in dié stadium onbekend of hulle te voet of met ŉ motor van die plaas gevlug het. Die egpaar kon omstreeks 14:00 daarin slaag om hulself los te wikkel en het hulp ontbied. Volgens Sedibe het hulle ook beserings opgedoen waar die kabelbinders hulle geskaaf het. Niemand is nog in verband met die voorval in hegtenis geneem nie. Die polisie ondersoek ŉ saak van huisroof. Enigiemand met inligting oor die voorval kan ao. Lucky Shabanghu by 082 448 1688 kontak.